Hörmətli həmkarlar, bizim qanunvericilikdə, xüsusilə də “Deputatın statusu haqqında” Qanunda və Milli Məclisin Nizamnaməsində deputatların etik davranışı ilə bağlı normalar indi də mövcuddur. Təbii ki, etik davranış kodeksi hazırlanarkən, əslində, qanunvericiliyimizdə mövcud olan müddəalar bir yerdə etik davranış kodeksində təqdim olunmuşdu. Yəni mahiyyət baxımından bu kodeksdə davranışla bağlı hansısa yeni, xüsusi normalar yazılmamışdı. Eyni zamanda, “Korrupsiyaya qarşı mübarizə haqqında” Qanun da bütün vəzifəli şəxslərin, o cümlədən millət vəkillərinin fəaliyyəti ilə bağlı bir sıra normaları özündə əks etdirir. Bu layihə bütün komitələrə təqdim olunmuşdur. Mən fürsətdən istifadə edib artıq bizə çox əhəmiyyətli rəy və təkliflərini təqdim etmiş komitə sədrlərinə təşəkkür edirəm. Əminik ki, digər komitələr də müəyyən bir müddət çərçivəsində rəy və təkliflərini verəcəklər. Biz, eyni zamanda, İntizam komissiyası ilə də onun fəaliyyəti və səlahiyyətləri ilə bağlı xüsusi bir görüş keçirmişik.